Je Jeans sires de Trichastial fas scauor a tous ces qui uerront et ourront ces présentes lettres que ge por moy et por mes hoirs lor otroy et conformoi a toz iors mais totes les aumosnes tos les dons et toz les accorz que Guy sires de Trischastial ea en arrers mes pères a faictes ouctroies et données pour le remède de l’ame et de ses antecessores a Deu et a Nostre Dame et au maistre et es rendus de la maison Deu de Trischatial et les lettres que lor au fit saale de son seal des aumosnes des dons et des accorz ge taiz a bones et a leans et les loi octroy et conformoi a estre bones a toz iorz mais ge face qu’il an aient unes lettres dou seal mon seignour mon père dont li seaul est un po dommagies totes uoes les conforme bien Guilliaumes auesques de Loingres au tans dadoncques pour son seal et por ses lettres que l’unt reles conceles qui lont de mon père des aumosnes des dons et des accordz que mes pères fit alors: et ge por le remède de m’âme et de mes antecessours les loy octroie et conformoy por moy et por mes hoirs et touz qu’elles soient de ualor ou contre moy et mes hoirs atouiorz mais et que nuns n’en puisse auler an contre et auec ce ge lor doinne et octroy por moy et por mes hoirs a toz iors mais en accroissance por aumosne Deu et Nostre-Dame et au maistre et es rendus et es rendues et es manies et atorziors les habitant de ladicte maison Deu de Trichastial plenier usage au uelort a tous boissauz le chasne et le fol estaut por totes les aisances dou pourpris et de la cloison de la maison Deu por maisonner pour effoier por chars pour charotes faire et por totes autres choses necessaires en lad. maison Deu et ou l’oustaul des pauures et es apandices de la dicte maison Deu cest ascauoir es molins et es batorz et es foolors qui sont au pont de lauaul et au doul que l’on dit la tannerie et au bialnoier et en la grange du pres delez le pont d’Eschigey et au molin de la Toiche et au molin dessoz mon chastial qui siet de la tannerie Quenot le Boichiez por faire totes les aisances an ces deuandictes leus et por les ecloses refaire qui sunt necessaires et profitables es deuantdicts molins tant que li deuantdict leu saront lors et a lor mains et sil uolient refaire ou affaitier le molins de la Toiche et le molin dessoz mon chastial qui siet de laz la tannerie Quenot ils me doiuent querire demander moy ou mon commendement certain le chasne et le fol estant que lor i fauroit et a donc ge ou mes commendemens lors deuons donner et octroier franchement et quittemant sans ce quil nan peuuent ne uendre ne donner ne traire fors des deuantdicts leu ne mettre ne deschargier autre part que es deuantdict leus que ueuille m’amande de sexante et cinq solz de celuy qui le uandroit donroit ou tireroit ou deschargeroit autre part se n’estoit que libaul es sorueleaul et aparant de chars ou de charrotes brissies ou de bestes perilies ou abolees au uenant dou bois ou a l’aulant ou au bois meismes qui les conuenit descharger an la uoie et ou chemin ou au bois meismes toutes ces choses dessusd. ie promets par mon serment peur moy et pour mes hoirs tenir et garder an bone fois a touiorzmais; et por ce que soit ferme chose et estauble jay ce faict pour le lotz et por l’octroy de Guyot mon aisné fils et de Simon et de Guillaumes ses frères mes filz. En tesmoignage de laquelle chose j’ay mis mon seaul en ces présentes lettres faictes en lan de grace mil deux cent soixante et treize ou mois doctouure.